## Pravilnik o osposobljavanju kadrova u lovstvu

### NN 78/2006 (14.7.2006.), Pravilnik o osposobljavanju kadrova u lovstvu

# MINISTARSTVO POLJOPRIVREDE, ŠUMARSTVA I VODNOG GOSPODARSTVA

1859

Na temelju članka 72. stavka 4. Zakona o lovstvu
(»Narodne novine«, broj 140/05.), ministar poljoprivrede, šumarstva i vodnoga
gospodarstva donosi

## PRAVILNIK

### O OSPOSOBLJAVANJU KADROVA U LOVSTVU

I. OPĆA ODREDBA

Članak 1.

Ovim Pravilnikom propisuju se uvjeti i način
izvođenja programa osposobljavanja lovaca i usavršavanja lovaca za obavljanje
poslova lovočuvara i ocjenjivača trofeja (u daljnjem tekstu: programi
osposobljavanja) te način polaganja lovačkog ispita, ispita za ocjenjivača
trofeja i ispita za lovočuvara, način izdavanja uvjerenja, oblik uvjerenja,
oblik, sadržaj i način vođenja upisnika o izdanim uvjerenjima o osposobljenosti
za lovca, lovočuvara i ocjenjivača trofeja.

II. PROGRAMI OSPOSOBLJAVANJA

Članak 2.

Programima osposobljavanja se utvrđuju nastavni
sadržaji, oblici izvođenja programa, trajanje programa i način njegove
provjere, kadrovski, didaktički, prostorni i drugi uvjeti za njihovo izvođenje
te osposobljenost koja se stječe završavanjem programa.

Programi osposobljavanja prilagođeni su dobi,
prethodnom obrazovanju, znanju, vještinama i sposobnostima odraslih.

Članak 3.

Programi osposobljavanja tiskani su u prilozima
1 – 3 ovoga Pravilnika i čine njegov sastavni dio.

III. IZVOĐENJE PROGRAMA

Programi osposobljavanja se mogu izvoditi:

1. redovnom nastavom

2. konzultativno-instruktivno

3. dopisno konzultativno

4. multimedijski.

Članak 4.

Programi osposobljavanja se izvode prema
godišnjem planu i programu rada.

Članak 5.

Programe osposobljavanja mogu izvoditi Hrvatski
lovački savez i druge pravne osobe koje za to ovlasti Ministarstvo
poljoprivrede, šumarstva i vodnoga gospodarstva (u daljnjem tekstu:
Ministarstvo).

Ministarstvo će dati ovlaštenje osobama iz
stavka 1. ovoga članka ako ima:

1. program osposobljavanja donesen prema članku
2. ovoga Pravilnika

2. potreban broj nastavnika za izvođenje
programa

3. stručno-pedagoškog voditelja programa

4. financijska sredstva za izvođenje programa

5. odgovarajući prostor i opremu za izvođenje programa.

Članak 6.

Stručno-pedagoški voditelj iz članka 5. stavka
2. točke 3. ovoga Pravilnika mora imati visoku stručnu spremu, a nastavnici
koji izvode programe osposobljavanja kadrova u lovstvu moraju imati visoku
stručnu spremu s položenim kolegijem iz nastavnog ispitnog područja koji
predaju te ispunjavati ostale uvjete za nastavnike koji izvode programe
osposobljavanja odraslih propisane posebnim propisom.

Članak 7.

Zahtjev za odobrenje izvođenja programa
osposobljavanja pod­nosi se Ministarstvu.

Uz zahtjev iz stavka 1. ovoga članka prilažu se:

– program osposobljavanja za lovca, lovočuvara
ili ocjenjivača trofeja

– podaci o stručno-pedagoškom voditelju i
nastavnicima koji izvode program osposobljavanja

– podaci o prostoru, opremi i nastavnim sredstvima

– podaci o sredstvima za izvođenje programa
osposobljavanja.

Dokaze o ispunjavanju uvjeta prema stavku 2.
ovoga članka podnositelj zahtjeva prilaže i u slučaju kada programe
osposobljavanja izvodi izvan svoga sjedišta.

Članak 8.

Ispunjenost uvjeta za izvođenje programa
osposobljavanja utvrđuje povjerenstvo od najmanje tri člana koje imenuje
ministar poljoprivrede, šumarstva i vodnoga gospodarstva.

Član povjerenstva iz stavka 1. ovoga članka ne
može biti zaposlenik pravne osobe koja izvodi programe osposobljavanja lovaca
za čije odobrenje je zahtjev podnesen.

O zahtjevu za izvođenje programa odlučuje se
rješenjem.

IV. UVJETI I NAČIN
OSPOSOBLJAVANJA

Članak 9.

Pravo upisa u program osposobljavanja za lovca,
ima svaka punoljetna osoba koja je državljanin Republike Hrvatske i koja ima
završenu osnovnu školu.

Pravo upisa u program osposobljavanja za
lovočuvara i ocjenjivača trofeja ima svaka punoljetna osoba koja je državljanin
Republike Hrvatske, ima završenu osnovnu školu i položen ispit za lovca.

Nakon upisa u program osposobljavanja iz stavka
1. ovoga članka s kandidatom se sklapa pisani ugovor o osposobljavanju.

Troškove osposobljavanja snosi polaznik programa
ili osoba koja ga je uputila na osposobljavanje.

Članak 10.

Programi osposobljavanja iz članka 9. ovoga
Pravilnika obuhvaćaju predavanja, praktičnu nastavu i vježbe.

Izvođenje Programa osposobljavanja započinje 1.
siječnja i traje najduže do 31. prosinca iste godine.

Programi osposobljavanja se izvode u učionici i
drugim prostorima koji moraju udovoljavati posebnim propisima o tehničkoj
opremljenosti, zaštiti na radu, zaštiti u unapređenju čovjekova okoliša i
zaštiti od buke.

Praktična nastava u okviru programa
osposobljavanja provodi se u lovištu i na strelištu.

IV. ZAVRŠNA PROVJERA
OSPOSOBLJENOSTI

Članak 11.

Osposobljenost za lovca, lovočuvara i
ocjenjivača trofeja stječe se polaganjem ispita.

Ispit iz stavka 1. ovoga članka sastoji se od
pisanog i usmenog dijela, a polaže se pred ispitnim povjerenstvom kojeg čini predsjed­nik i ispitivači za
pojedino ispitno područje.

Za predsjednika ispitnoga povjerenstva imenuje
se stručno-pedagoški voditelj programa, a za ispitivače nastavnik iz predmeta
iz kojeg se polaže ispit.

Članove ispitnog povjerenstva imenuje stručno
tijelo osobe koja izvodi programe osposobljavanja.

Nakon položenog pismenog dijela ispita polaže se
usmeni dio ispita.

Ocjenu na ispitu iz stavka 1. ovoga članka
utvrđuje ispitno povjerenstvo ocjenom »položio« ili »nije položio«.

Članak 12.

Ispitaniku koji je položio ispit izdaje se
uvjerenje o osposobljenosti.

Obrazac uvjerenja iz stavka 1. ovoga Pravilnika
tiskan je u prilogu 4. ovoga Pravilnika i čini njegov sastavni dio.

Članak 13.

Pravne osobe koje izvode programe
osposobljavanja dužne su voditi upisnik o izdanim uvjerenjima o osposobljenosti
i pedagošku dokumentaciju propisanu posebnim propisom.

Upisnik iz stavka 1. ovoga članka vodi se u
elektronskom obliku.

Obrazac upisnika iz stavka 1. ovoga članka
tiskan je u Prilogu 5. ovoga Pravilnika i čini njegov sastavni dio.

V. ZAVRŠNE ODREDBE

Članak 14.

Pravne osobe koje izvode programe
osposobljavanja dužne su uskladiti svoje poslovanje s odredbama ovoga
Pravilnika u roku 90 dana od dana stupanja na snagu ovoga Pravilnika.

Članak 15.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/06-01/2

Urbroj 525-13-06-01

Zagreb, 5. srpnja 2006.

Ministar

**Petar Čobanković, v. r.**

PRILOG 1.

NASTAVNI PLAN I PROGRAM OSPOSOBLJAVANJA ZA LOVCA

1.         Izvedbeni
nastavni plan osposobljavanja

|  |  |  |  |  |
| --- | --- | --- | --- | --- |
| **Red. broj** | **NASTAVNO ISPITNO PODRUČJE** | **T** | **V** | **T+V** |
| 1. | Povijest hrvatskog lovstva, pravni propisi u lovstvu, lovačka umjetnost i lovačka glasila. | 10 | 0 | 10 |
| 2. | Prirodoslovlje i bolesti divljači | 23 | 10 | 33 |
| 3. | Gospodarenje lovištem i divljači, načini lova, lovačka etika i lovački običaji, snalaženje u prirodi, prva pomoć u lovu. | 20 | 10 | 30 |
| 4. | Lovna kinologija | 14 | 5 | 19 |
| 5. | Lovačko oružje, strjeljivo i lovna balistika | 13 | 10 | 23 |
| 6. | Osnove ekologije i zaštite prirode | 10 | 0 | 10 |
| **UKUPNO SATI** | | **90** | **35** | **125** |

2.         Sadržaji
programa pojedinih područja

2.1.      Povijest
hrvatskog lovstva, pravni propisi u lovstvu, lovačka umjetnost i lovna
literatura

**a)         Cilj**

Upoznavanje polaznika s povijesti lovstva,
zakonskim, podzakonskim i drugim propisima od
značenja za lovstvo te s lovačkom umjetnošću i glasilima.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Povijest hrvatskog lovstva  Pravni propisi u lovstvu  Statut udruge | Povijest hrvatskog lovstva,  Zakon o lovstvu, podzakonski propisi i akti  Zakon o oružju  Zakon o zaštiti prirode  Zakon o zaštiti okoliša  Zakon o dobrobiti životinja  Zakon o udrugama  Kazneni zakon  Zakon o prekršajima  Statut lovačke udruge |
| 2. | Lovačka umjetnost  Lovačka glasila | Lov i umjetnost  Povijesni pregled lovačke književnosti i stručne literature  Lovačka glasila |

2.2.      Prirodoslovlje,
bolesti divljači i ostalih životinjskih vrsta

a)         Cilj

Upoznavanje polaznika s osnovama morfologije,
biologije i epizootiologije divljači i ostalih
životinjskih vrsta te s osnovama higijene lovišta.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Podjela divljači | Lovačka podjela divljači  Zakonska podjela divljači  Znanstvena podjela divljači |
| 2. | Sisavci – dlakava div­ljač (krupna i sitna) | Osnovne zoološke osobitosti sisavaca  Podjela sisavaca |
| 3. | Dvopapkari | Preživači  Nepreživači |
| 4. | Dvozupci i glodavci | Zec obični  Divlji kunić  Puh  Dabar |
| 5. | Zvijeri (mesožderi) | Medvjed  Psi - lisica, čagalj  Mačke - divlja mačka  Kune  Cibetke |
| 6. | Ptice (pernata divljač) | Osnovne zoološke osobitosti ptica,  Podjela ptica |
| 7. | Koke | Poljske koke  Vodene kokošice |
| 8. | Ostala pernata divljač | Golubovi  Močvarice  Šljuke |
| 9. | Ostale životinjske vrste | Zaštićene životinjske vrste (prema Zakonu o zaštiti prirode) |
| 10. | Bolesti divljači i higijena lovišta | Podjela bolesti divljači i uzročnici bolesti  Zarazne bolesti  Nezarazne bolesti i ozljede  Nametničke bolesti  Higijena lovišta  Predatori u lovištu |

2.3.      Gospodarenje
lovištem i s divljači, načini lova, običaji, etika, pravila ponašanja u lovu,
snalaženje u prirodi, prva pomoć u lovu

a)         Cilj

Upoznavanje polaznika s načinom uzgoja divljači,
osnovama prihrane i prehrane divljači, lovnogospodarskim
i lovnotehničkim objektima i načinima njihove
izgradnje, uređenju lovišta, osnovama lovne trofeistike,
štetama od divljači, načinima lova, običajima, etikom, pravilima, ponašanja u
lovu, snalaženje u prirodi. Uputiti polaznike teorijski i praktički u načine
snalaženja u prirodi i pružanju prve pomoći pri nezgodama i nesrećama koje se
mogu dogoditi u lovištu.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Planiranje u lovstvu | Lovište  Utvrđivanje brojnog stanja divljači  Lovnogospodarska osnova – provedba (osnovno) |
| 2. | Uređenje lovišta | Općenito o uređenju lovišta,  Lovnogospodarski i lovnotehnički objekti,  Prihrana i prehrana divljači  Jednogodišnje i višegodišnje remize, krmne njive |
| 3. | Uzgoj divljači | Prirodni uzgoj divljači  Uzgoj divljači u ograđenom prostoru |
| 4. | Ekonomika lovišta i osnovni administrativni poslovi | Lovno gospodarenje kao ekonomska kategorija  Prihodi i rashodi u lovištu  Administrativni poslovi i evidencija u lovstvu |
| 5. | Lovljenje divljači | Načini i tehnike lovljenja divljači (pojedinačni i skupni lovovi, lov pojedinih vrsta divljači)  Hvatanje žive divljači  Postupak s odstrijeljenom divljači |
| 6. | Etika, običaji i pravila ponašanja u lovu | Etika, običaji i pravila ponašanja u lovu |
| 7. | Prva pomoć pri nezgodama u lovu | Povrede, ranjavanja  Prijelomi  Krvarenja  Ugrizi  Opekline, smrzotine, sunčanica  Kolaps i šok |
| 8. | Orijentacija u prirodi | Orijentacija u prirodi |

2.4.      Lovna
kinologija

a)         Cilj

Upoznati polaznike s osnovama građe pasa, radnim
skupinama i pasminama lovačkih pasa, uzgojem, držanjem i obukom pasa,
razmnožavanjem, bolestima te kinološkim priredbama i organizaciji kinologije u
Hrvatskoj.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Osnove građe tijela i fiziologija lovačkih pasa | Osnovni dijelovi tijela psa  Osnovni organski sustavi i osnove fiziologije psa |
| 2. | Razmnožavanje, uzgoj, držanje i obuka lovačkih pasa | Razmnožavanje pasa  Uzgoj, držanje i dresura lovač­kih pasa  Higijena, nastambe i hranidba pasa |
| 3. | Bolesti pasa | Uzročnici bolesti pasa  Znaci bolesti pasa  Zarazne bolesti  Nezarazne bolesti  Nametničke bolesti  Prevencija  Liječenje |
| 4. | Skupine, pasmine i korištenje lovačkih pasa | Pasminske skupine lovačkih pasa po FCI  Goniči  Terijeri  Jazavčari  Krvosljednici  Ptičari  Donosači divljači (retriveri)  Dizači divljači (šunjkavci)  Korištenje lovačkih pasa u lovu |
| 5. | Kinološke priredbe | Vrste i značaj kinoloških priredbi  Izložbe, smotre i utakmice, lovno-kinološki kupovi  Radni ispiti lovačkih pasa  Kinološka organizacija u RH i međunarodna kinološka organizacija |

2.5.      Lovačko
oružje i balistika

a)         Cilj

Upoznati polaznike s vrstama i korištenjem
lovačkog oružja, streljivom, lovnom balistikom, ciljnicima, te ih praktički
uvježbati u rukovanju lovačkim oružjem s naglaskom na mjere sigurnosti.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Povijesni razvoj, podjela i dijelovi lovačkog oružja | Povijesni razvoj lovačkog oružja  Podjela i dijelovi lovačkog oružja  Puške sačmarice  Puške   risanice  Kombinirane puške  Kratko lovačko oružje |
| 2. | Uporaba lovačkog oružja i streljiva | Strjeljivo za lovačko oružje  Strjeljivo za puške sačmarice  Strjeljivo za pučke  risanice |
| 3. | Lovna balistika | Unutarnja  Vanjska  Ciljna |
| 4. | Uporaba lovačkog oružja | Izbor oružja  Ciljnici i ciljanje  Rukovanje lovačkim oružjem,  Sigurnosna pravila uporabe i držanje lovačkog oružja  Održavanje oružja  Lovno streljaštvo |

2.6.      Osnove
ekologije i zaštite prirode

a)         Cilj

Upoznati polaznike sa zaštitom i očuvanjem
prirodnog staništa divljači te značajem ekoloških čimbenika u gospodarenju
lovištem.

b)         Program

|  |  |  |
| --- | --- | --- |
| **Redni broj** | **NASTAVNA CJELINA** | **OKVIRNI SADRŽAJI** |
| 1. | Osnove ekologije | Osnovni pojmovi u ekologiji  Značenje i uloga ekologije  Podjela ekologije  Biotski i abiotski čimbenici u ekosustavu  Odnosi između živih bića i okoliša  Hranidbeni lanac i protok energije  Ekologija životinja –  zooekologija |
| 2. | Zaštita prirode | Zaštita flore  Zaštita faune  Zaštita tla  Zaštita voda  Zaštita zraka  Lovci i zaštita prirode |

3.         Materijalni
uvjeti za izvođenje programa

– učionica, lovački muzej, streljana, kinološke
manifestacije,

– lovački trofeji, pribor za ocjenjivanje
trofeja,

– lovačko oružje i streljivo,

– projektor, video uređaj, grafoskop itd.,

4.         Literatura

–Zvonko Mustapić i
suradnici, Lovstvo, Zagreb 2004.,

–Skupina autora, Zbirka pitanja za polaganje
lovačkog ispita, Zagreb 2003.,

–Darabuš – Jakelić, Osnove lovstva, Zagreb 2002.,

–I. Zvonko Jakelić,
Lovačko oružje, Zagreb 2001.,

–Tomislav Hruškovec,
Lovac i divljač, Zagreb 1998.,

–Josip Etinger,
Hrvatski lovdžija, Zagreb, pretisak, 1994.,

–Fran. Žav. Kesterčanek, »Lovstvo«,
Zagreb, pretisak,1994.,

–Lovački vjesnik – glasilo HLS-a,

–Alojzije Frković, Lovačke trofeje, obrada, ocjenjivanje i
vrednovanje, Zagreb 1989.,

–Drago Andrašević,
Objekti tehničkog uređenja lovišta i uzgajališta divljači, Zagreb 1982.,

–Drago Andrašić, Zoologija
divljači i lovna tehnologija, Zagreb 1979.,

–Više autora, Lovački priručnik, Zagreb 1967.,

–Zdenko Chavrak, Lovne
scene,Zagreb 1954.,

–Ivo Čeović, Lovstvo,
Zagreb 1953.,

–Zakon o lovstvu (»Narodne novine«, broj
140/05),

–Pravilnik o lovostaji (»Narodne novine«, broj
155/05)

–Pravilnik o službenoj iskaznici i znački lovnog
inspektora (»Narodne novine«, broj 11/06),

–Pravilnik o sadržaju, načinu izrade i postupku
donošenja, odnosno odobravanja lovnogospodarske
osnove, programa uzgoja divljači i programa zaštite divljači (»Narodne novine«,
broj 40/06),

–Stručna podloga za bonitiranje i utvrđivanje lovnoproduktivnih površina u lovištima Republike Hrvatske
(»Narodne novine«, broj 40/06),

–Rješenje o skraćenju lovostaje za smeđeg
medvjeda (»Narodne novine«, broj 48/06),

–Pravilnik o obilježavanju krupne divljači
evidencijskim markicama (»Narodne novine«, broj
54/06),

–Pravilnik o uvjetima i načinu lova (»Narodne
novine«, broj 62/06),

–Pravilnik o pasminama, broju i načinu
korištenja lovačkih pasa za lov (»Narodne novine«, broj 62/06),

–Pravilnik o načinu ocjenjivanja trofeja
divljači, obrascu trofejnog lista, vođenju evidencije o trofejima divljači i
izvješću o ocijenjenim trofejima (»Narodne novine«, broj 62/06),

–Pravilnik o načinu lova sa pticama grabljivicama
(»Narodne novine«, broj 62/06),

–Pravilnik o lovočuvarskoj službi (»Narodne
novine«, broj 63/06),

–Pravilnik o stručnoj službi za provedbu lovnogospodarske osnove (»Narodne novine«, broj 63/06),

–Pravilnik o načinu lova u graničnom pojasu
(»Narodne novine«, broj 67/06),

–Pravilnik o sadržaju i načinu vođenja središnje
lovne evidencije (»Narodne novine«, broj 67/06),

–Cjenik divljači (»Narodne novine«, broj 67/06),

–Odštetni cjenik za izračun naknade za štete na
divljači i lovištu (»Narodne novine«, broj 67/06),

–Pravilnik o načinu uporabe lovačkog oružja i
naboja (»Narodne novine«, broj 68/06),

–Zakon o oružju (»Narodne novine«, broj 46/97,
12/01. i 19/02),

–Zakon o zaštiti prirode (»Narodne novine«, broj
70/05),

–Zakon o zaštiti okoliša (»Narodne novine«, broj
82/94. i 128/99),

–Zakon o dobrobiti životinja (»Narodne novine«,
broj 19/99),

–Zakon o udrugama (»Narodne novine«, broj 88/01.
i 11/02),

–Zakon o prekršajima (»Narodne novine«, broj
88/02, 122/02, 105/04. i 127/05),

–Kazneni zakon (»Narodne novine«, broj 110/97,
27/98, 129/00, 51/01, 111/03, 105/04, 84/05. i 71/06),

–Pravilnik o proglašavanju divljih svojti
zaštićenim i strogo zaštićenim(»Narodne novine«, broj 07/06.),

–Dostupna literatura iz područja lovstva.

PRILOG 2.

NASTAVNI PLAN I PROGRAM USAVRŠAVANJA ZA
LOVOČUVARA

1.         Izvedbeni
nastavni plan usavršavanja

|  |  |  |
| --- | --- | --- |
| **Red. broj** | **NASTAVNO ISPITNO PODRUČJE** | **Sati** |
| 1. | Pravni propisi (4), zaštita prirode i okoliša (2) | 6 + 0 |
| 2. | Prirodoslovlje i bolesti divljači (6) | 6 + 0 |
| 3. | Gospodarenje s lovištem i divljači, uređenje lovišta, prihrana i prehrana, načini lova, postupak s odstrijeljenom divljači, lovačka etika i lovački običaji, snalaženje u prirodi, prva pomoć u lovu | 18 + 10 |
| **UKUPNO SATI** | | **30 + 10** |

a)         Cilj

Upoznavanje polaznika s zakonskim i podzakonskim propisima od značaja za lovstvo i lovočuvarsku
službu te sa zaštitom prirode i okoliša.

b)         Program

Zakonski i podzakonski
propisi; dozvoljeno oružje; uklanjanje pasa i mačaka skitnica; kretanje
lovištem s oružjem; uporaba zaštitnih sredstava i plašila za divljač; paljenje
strništa i korova; ovlasti i postupanje lovočuvara; odstrjel ranjene i bolesne
divljači; lovne štete; štete na divljači i od divljači; zabrana lova divljači;
lovostaja za pojedine vrste divljači; uporaba lovačkih pasa u lovu; vrste i
broj lovačkih pasa; nabavljanje, držanje i nošenje oružja; nužna obrana;
krajnja nužda; temeljna načela zaštite prirode i okoliša; zaštita pojedinih
vrsta sisavaca; zaštita pojedinih vrsta ptica; ugrožene životinjske vrste;
lovna etika; lovački običaji; lovačka stručna literatura.

***2.2.      Prirodoslovlje
i bolesti divljači***

a)         Cilj

Upoznavanje polaznika s osnovama biologije
divljači, bolestima divljači s naglaskom na simptome bolesti i postupak s
bolesnom i uginulom divljači te sa osnovama higijene lovišta.

b)         Program

Prepoznavanje vrsta po spolu i dobi, bolesti
divljači (zarazne bolesti dlakave divljači – bedrenica, slinavka i šap, bjesnoća, svinjska kuga, tularemija; nametničke
bolesti dlakave divljači – metiljavost, šuga, nosni štrk, kožni ugrk, ehinokokoza; zarazne bolesti
pernate divljači – kolera peradi, kuga peradi; nametničke bolesti peradi – singamoza ili crveni crv; nezarazne bolesti – otrovanje,
nadam i proljev).

Higijena lovišta: kontrola lovišta, pretraga
divljači, postupak s bolesnom i uginulom divljači, dezinfekcija, sanitarni
odstrjel divljači, smanjenje broja predatora.

2.3.      Gospodarenje
s lovištem i divljači, načini lova, postupanje s odstrijeljenom divljači,
lovački običaji i etika, snalaženje u prirodi, prva pomoć u lovu

a)         Cilj

Upoznavanje polaznika s načinom uzgoja divljači,
osnovama prihrane i prehrane divljači, lovnogospodarskim
i lovnotehničkim objektima i načinima njihove
izgradnje, uređenju lovišta, te štetama od divljači.

b)         Program

Bonitiranje lovišta; lovnoproduktivne
površine; fondovi divljači u lovištu; prebrojavanje divljači; lovnogospodarska osnova i programi zaštite divljači;
zaštitne mjere; uzgojne mjere; uređenje lovišta; lovnogospodarski
objekti (hranilišta, pojilišta, solišta, zimovališta za pernatu divljač,
ograde, uskočnice, spremišta za hranu, lovačke kolibe, lovna pomagala); lovnotehnički objekti (zasjedi i zaklonice,
lovke za hvatanje žive divljači, sanduci za
transport, transport divljači; umjetni uzgoj divljači); prihvat i podivljavanje
umjetno uzgojene divljači; gospodarenje pojedinim vrstama divljači;
gospodarenje krupnom divljači; gospodarenje sitnom divljači; smanjivanje broja
predatora; ekonomika gospodarenja u lovištu; lovna evidencija; lov­na kronika.

Lov divljači (lov krupne divljači – lov dočekom
na zemlji, lov dočekom na visokom zasjedu, lov privozom
kolima, lov šuljanjem, lov vabljenjem; lov sitne divljači – lov prigonom, lov pogonom, kružni lov); sokolarenje;
lov žive divljači; lovac i lov-prije lova, u lovu; postupak s ustrijeljenom
divljači; lovačke trofeje; ocjenjivanje lovačkih trofeja; međunarodna mjerila
za vrjednovanje trofeja.

Prva pomoć pri nezgodama u lovu: povrede, rane,
krvarenje i šok, ugrizi otrovnih zmija, ugrizi otrovnih kukaca, povraćanje
krvi, krvarenje iz nosa, prijelomi kostiju, opekline i smrzotine, probavni
poremećaji.

3.         Materijalni
uvjeti za izvođenje programa

– učionica koja odgovara standardima za
obrazovanje,

– lovište za pokazne vježbe,

– projektor, video uređaj, grafoskop itd.

4.         Literatura

Prvo ispitno područje:

–Zvonko Mustapić i
suradnici, Lovstvo, Zagreb 2004.,

–Skupina autora, Zbirka pitanja za polaganje
lovačkog ispita, Zagreb 1997.,

–Darabuš – Jakelić, Osnove lovstva, Zagreb 1996.,

–Josip Etinger,
Hrvatski lovdžija, Zagreb, pretisak, 1994.,

–Fran. Žav. Kesterčanek, »Lovstvo«,
Zagreb, pretisak, 1994.,

–Lovački vjesnik – glasilo HLS-a,

–Zakon o lovstvu (»Narodne novine«, broj
140/05),

–Zakon o oružju (»Narodne novine«, broj 46/97,
12/01. i 19/02),

–Zakon o zaštiti prirode (»Narodne novine«, broj
70/05),

–Pravilnik o proglašavanju divljih svojti
zaštićenim i strogo zaštićenim (»Narodne novine«, broj 07/06.),

Drugo i treće ispitno područje:

–Zvonko Mustapić i
suradnici, Lovstvo, Zagreb 2004.,

–Darabuš – Jakelić, Osnove lovstva, Zagreb 1996.,

–Ivo Čeović, Lovstvo,
Zagreb 1953.,

–Više autora, Lovački priručnik, Zagreb 1967.,

–Drago Andrašević,
Objekti tehničkog uređenja lovišta i uzgajališta divljači, Zagreb 1982.,

– Drago Andrašić,
Zoologija divljači i lovna tehnologija, Zagreb 1979.,

–Tomislav Hruškovec,
Lovac i divljač, Zagreb 1998.,

–Alojzije Frković, Lovačke trofeje, obrada, ocjenjivanje i
vrednovanje, Zagreb 1989.,

–Zdenko Chavrak, Lovne
scene, Zagreb 1954.,

–Lovački vjesnici, Zagreb.

PRILOG 3.

IZVEDBENI NASTAVNI PLAN I PROGRAM ZA OCJENJIVAČA
TROFEJA DIVLJAČI

1.         Izvedbeni
nastavni plan

|  |  |  |  |  |
| --- | --- | --- | --- | --- |
| **Red. Br.** | **NASTAVNA CJELINA** | **Broj sati nastave** | | |
| **Predavanja** | **Vježbe** | **Ukupno** |
| 1. | Povijest  trofeistike | 4 | - | 4 |
| 2. | Obrada i ocjenjivanje trofeja divljači | 10 | 46 | 56 |
| **Ukupno sati** | | **14** | **46** | **60** |

 a)         Cilj

Upoznavanje polaznika s povijesnim razvojem
lovstva te povijesnim kulturološko-socijalnim i uzgojno-lovnim značajem trofeja
divljači, pravilnom obradom trofeja divljači i propisima kojima je regulirana
lovna trofeistika.

b)         Program

|  |  |
| --- | --- |
| **NASTAVNA CJELINA** | **OKVIRNI SADRŽAJI** |
| Povijesni razvoj lovstva i lovne  trofeistike | Povijesni razvoj lovstva,  Svrha i značaj trofeja kroz povijest lovstva  Povijest ocjenjivanja trofeja divljači  Najznačajnije izložbe lovačkih trofeja |
| Obrada i ocjenjivanje trofeja divljači | Obrada trofeja  – rogova   punorožaca  – rogova šupljorožaca  – krzna krznaša  – lubanja  – kljova (vepra) |
| Propisi | Zakon o lovstvu  Pravilnik o načinu ocjenjivanja trofeja divljači, obrascu trofejnog lista, vođenju evidencije o trofejima divljači i izvješću o ocijenjenim trofejima  Propisi CIC-a (Međunarodni savjet za lov) |

 1. 2.     Ocjenjivanje
trofeja divljači i vođenje prateće dokumentacije

a)         Cilj

Osposobljavanje polaznika za samostalno
ocjenjivanje trofeja divljači i vođenje propisane dokumentacije u svezi s
ocjenjivanjem trofeja divljači.

b)         Program

|  |  |
| --- | --- |
| **NASTAVNA CJELINA** | **OKVIRNI SADRŽAJI** |
| Obrada trofeja, pribor za ocjenjivanje trofeja | Trofejni list, priručnik za ocjenjivanje |
| Postupak i način ocjenjivanja trofeja divljači | Ocjenjivanje trofeja:  jelena običnog, jelena lopatara, jelena aksisa, srnjaka, divokoze, muflona, kljova vepra, lubanje i krzna smeđeg medvjeda (mužjaka i ženke), lubanje i krzna divlje mačke, lubanje jazavca i lisice |
| Vođenje propisane dokumentacije | Ispunjavanje obrazaca trofejnih listova |
| Vođenje evidencija trofeja divljači na obrascu ETD |

 2.         Provjera
znanja – osposobljenosti

Po završetku programa osposobljavanja polaznici
pristupaju provjeri osposobljenosti pred tročlanim povjerenstvom, kojeg imenuje
provoditelj ovoga programa. Način polaganja i tijek ispita propisani su
Pravilnikom o osposobljavanju kadrova u lovstvu.

3.         Materijalni
uvjeti

–učionica,

–grafoskop, projektor i sl.,

–trofeje divljači sukladno čl.
2. Pravilnika o načinu ocjenjivanja trofeja divljači

–pribor za ocjenjivanje trofeja divljači,

–trofejni (ocjembeni)
listovi i drugi propisani obrasci,

–priručnik za ocjenjivanje trofeja divljači,

–literatura:

1. Frković A.:
»Lovačke trofeje. Obrada, ocjenjivanje i vrednovanje«,

HLS, Zagreb,1989.g.

2. Varičak V.:
»Ocjenjivanje lovačkih trofeja«, Euroteam d.o.o.,
1997.g.

PRILOG 4.

![](dodatni/144724.gif)
![](dodatni/144723.gif)

Prilog 5.

UPISNIK

O IZDANIM UVJERENJIMA O SPOSPOBLJENOSTI ZA
LOVCA, LOVOČUVARA I OCJENJIVAČA TROFEJA

|  |  |  |  |  |  |  |
| --- | --- | --- | --- | --- | --- | --- |
| Redni broj  uvjerenja | Datum izdavanja | PREZIME (očevo ime)  IME KANDIDATA | DATUM I MJESTO ROĐENJA  OPĆINA  DRŽAVA  Broj osobne iskaznice | UPISAO PROGRAM  Datum | ISPIT POLOŽIO | |
| Datum | MJESTO  ŽUPANIJA |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

Pravilnik, NN 78/2006-1859
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)